Nelson Mandelabaai belangrik vir alle politieke partye | News24
Nelson Mandelabaai belangrik vir alle politieke partye
DIE politieke bokskryt vir 2016 se munisipale verkiesings is om Nelson Mandelabaai ge-span, met die leierskap van drie partye wat hul visier op dié metro gestel het.
Pres. Jacob Zuma se besoek aan die Baai gister het kort op die hakke van EFF-leier Julius Malema gevolg, wat verlede week 'n Baaise draai gemaak het. Dit is ook enkele dae voor die DA se federale kongres, wat dié naweek hier aangebied sal word.
Die DA se federale raad sal by dié kongres gekies word, met 21 DA-lede wat tot sewe posisies benoem is. Onder dié benoemdes tel Athol Trollip, die DA se provinsiale leier en burgemeesterskandidaat vir die metro, wat ook die enigste Oos-Kaapse kandidaat is.
Trollip was optimisties oor sy kanse om as burgemeester én federale voorsitter gekies te word. "Daar is altyd ruimte om beter te doen in verkiesings," het hy oor die 2014-verkiesings gesê. "Dalk kon ons reeds verlede jaar die metro gewen het, maar toe was die Baai nie een van ons strategiese punte nie. Dié keer sal ons voluit vir die Baai veg, met al ons hulpbronne.
"Die ANC is nou meer kwesbaar – en Zuma het die metro besoek omdat hy dit wéét. Hy wil vure kom doodslaan, maar hier brand die ANC. Hulle kan nie die verandering wat kom, stuit nie."
Retief Odendaal, DA-koukusleier in die metro, is "110% seker" dat die party die Baai sal wen. "Dit sal feitlik onmoontlik wees vir die ANC om hul posisie te behou, veral nadat hulle in die 2014-verkiesings slegs 48% van die stemme op hulle kon verenig," het Odendaal gesê.
Die DA, wat in dié verkiesing 41% van die stemme verwerf het, het die Baai boonop as "sy nommer-een prioriteit" gekies, het Odendaal gesê.
"Dit is ook hoekom ons die federale kongres vir die eerste keer hier aanbied. Dit sal etlike miljoene rande aan die ekonomie bydra, maar bowenal sal dit vir die gemeenskap wys dat ons ernstig is oor die Baai en sy mense."
Nelson Mandelabaai is nou belangrik vir alle politieke partye omdat 'n oorwinning hier 'n goeie aanduiding sal wees van hoe die algemene verkiesings in 2019 sal lyk.
"Kortom, volgende jaar se munisipale verkiesings sal as barometer dien vir 2019," het prof. Joleen Steyn-Kotze, politieke ontleder van NMMU, gesê.
"'n Oorwinning vir die DA sal hulle die kans gee om die Baai in hul suksesverhaal vir 2019 te omskep, soos Kaapstad voorheen was."
Daarenteen sou 'n ANC-oorwinning dié party se posisie versterk in 'n provinsie waar hulle reeds ondersteuning verloor het. "As die DA die metro wen kan dit die ANC se oorheersende rol verswak, veral omdat die Oos-Kaap as die ANC-hartland beskou word. Dit kan die indruk wek by kiesers dat die ANC nie meer 'n verbintenis het aan die kies-afdelings waarop hulle voorheen kon staatmaak nie."